Néese nadénáami níái pucháiba èerica,
yáté Jesús imusúacawa Samaria yàasu cáli íicha,
yá yàacatéwa Galilea yàasu cáli néré.
Càicaté Jesús íimaca nalí quéecha,
abéeri profeta icàlidacaalí Dios itàacái áibàalé,
yá néréca,
nàa íimiétacaná.
Quéwa níái yàasu cáli mìnanáica,
càmíiyéita yàa íimiétacaná.
Quéwa Jesús yàanàacaalíté Galilea yàasu cáli néré,
yá galileonái íipunitáidacaté cayábani,
idécáináté naicáca macáita yái wawàsi imàníirica Jerusalén ìyacàlená irìcu,
nàwacáidacaalítéwa Pascua yaalí,
nàacáinátéwa nacái néré.
Néese,
yáté Jesús yàacawa àniawa Caná ìyacàlená néré,
quéwa Galilea yàasu cáli íinatata,
aléde iwènúadacatáicaté úni uva ituní iyú.
Iyacaté Capernaúm ìyacàlená irìcu abéeri asìali íibaidéerité rey irí,
cáuláiquéerité ìiri.
Iná yéemìacanáamité Jesús iináwaná yàanàaca Judea yàasu cáli néese,
yàcalé Caná néré,
Galilea yàasu cáli íinata,
yá yàacatéwa yàatalé imáidacaténá icapèe néréwani,
ichùnìacaténá yái ìirica,
mawiénicáináté ipícha yéetácawa ìyaca.
Yá Jesús íimaca irí:
“Càmicaalícué piicá yái càmíirica wenàiwica idé imànica,
yácué càmita peebáida nùwali.”
Yá íimaca yái asìali íibaidéerica rey yáapicha:
“Nuíwacali,
pìacatéwa nucapèe néré ipíchaca nuìri yéetácawa.”
Jesús íimacaté irí:
“Pèepùa picapèe néréwa.
Idéca cayábaca yái pìirica.”
Yá asìali yeebáidaca càide iyúwa Jesús íimáaná irí.
Yá nacái yàacaté icapèe néréwa.
Idècunitàacá yèepùaca icapèe néréwa,
yá yàasu wenàiwicanái imusúaca íipunitáidacani,
yá náimaca irí:
“¡Idéca cayábaca yàacawa yái pìirica!”
Néese,
yá isutáca yéemìawa nía càinácaalí hora yái idàba cayábacani.
Yá náimaca irí:
“Táwicha,
idàbacaalí èeri iwènúacawa táicalé,
yá mecuní ichàbacawa íicha.”
Néese,
yá sùmài yáaniri iwàwalica yái hora càicatáica Jesús íimaca irí quéecha:
“Idéca cayábaca yàacawa yái pìirica.”
Yá yeebáidacaté Jesús,
yácata nacái Cristo.
Yá nacái neebáidacaté ìwali macáita níái ìyéeyéicaté yáapicha icapèe irìcu.
Yácaté pucháibáaná Jesús imànica yái càmíirica wenàiwica idé imànica,
yàanàacanáamité Judea yàasu cáli néese àniawa Galilea yàasu cáli néré.